Ivana Banfić

**Ivana Banfić** (rođena 16. novembra 1969) hrvatska je pjevačica i plesačica, poznata i pod umjetničkim imenom **I Bee**. Postala je poznata početkom 1990-ih kada je popularnost plesne muzike porasla u Hrvatskoj. Do danas je objavila deset studijskih albuma i jednu kompilaciju.

## Biografija 
### Djetinjstvo i početak karijere (1969–1994) 
Rođena je 16. novembra 1969. u Zagrebu. Vrlo rano je počela s klasičnim muzičkim obrazovanjem. Završila je Srednju muzičku školu, smjer klavira. Planirala je pohađati i Muzičku akademiju, ali je odlučila da se profesionalno posveti pjevanju. Od svoje četrnaeste godine nastupa kao prateća pjevačica mnogim poznatim hrvatskim pjevačima. Krajem 80-ih započela je samostalnu muzičku karijeru. Zajedno sa Severinom vodila je tada popularnu muzičku emisiju "Top kup" na HTV-u. Godine 1990. prvi put nastupa samostalno, na Zagrebfestu sa pjesmom "Dođi" Dine Dvornika. Godinu dana kasnije, snima svoj prvi album, *Vozi me polako*. Godine 1991. u Sarajevu, na Jugoviziji, na izboru jugoslovenske pjesme za Evroviziju, nastupila je sa kompozicijom "Daj povedi me" koja je nastala u modernoj plesnoj "acid-house" muzici karakterističnoj za to doba.

### Prvi muzički uspjesi (1995–1998) 
Godine 1994. izdaje drugi studijski album *Istinite piče vol 1* pod umjetničkim imenom I BEE. Pjesma "Ti si bolji", poznatija kao "Da mu nisam dala", najavni je singl albuma i njen je prvi uspješan singl. Nakon toga objavljuje singl "Šumica" koji postaje veliki ljetni hit. Godine 1995. izdaje album *Mala škola ABC*. Pjesme sa tog albuma pratili su veoma kontroverzni tekstovi. Sa albuma se izdvojila pjesma "Cigareta". Ubrzo nakon albuma objavila je pjesmu "Šumica 2" u limitiranom vinilnom izdanju, za koju je u pratećem spotu koristila tehniku body-paintinga na golom tijelu.

Sljedeće godine izdaje album *Bogovi su pali na tjeme*, za koji je C. C. Kelčec dobio Porina za umjetnički dizajn omota albuma. Producent albuma je Zvonimir Dusper-Dus, a na albumu preovlađuju pjesme koje je napisao Dino Dvornik. Na albumu se nalazi i pjesma "San", koja je prodata van Hrvatske, te pjesma "Nag", duet sa Dinom Dvornikom. Iste godine prvi put nastupa na Splitskom festivalu sa pjesmom "Fatamorganaurokana". Pjesma "Ja nisam ta" objavljena je kao singl u maxi singl formatu. Nakon dvogodišnje diskografske pauze, kao najavu novog albuma objavljuje singl "Ko bi doli", koji je prvobitno trebao da se zove "Stvari koje znam", ali je zbog dominantnog latino zvuka ime promijenjeno u "Kalypso". Pjesma "Navigator" te godine je postala najveći ljetni hit u Hrvatskoj. Na albumu je i remiks popularne pjesme "Šumice".

### Žena devedesetih i Ona zna (1999–2004) 
Nakon jednogodišnje pauze nastupa na 3. HRF-u sa pjesmom "Imam te". Pjesma joj donosi drugu nagradu na "Hitu ljeta 1999" i predstavlja Hrvatsku na OGAE festivalu gdje osvaja 3. mjesto. Pjesma je nominovana za Porina za hit godine i nalazi se i na albumu *Žena devedesetih*. Album, koji je nagrađen zlatnim certifikatom, predstavila je na Splitskom festivalu sa pjesmom "Sad" koju je napisao Gibonni i osvojila je drugu nagradu.

Početkom 2000. godine upoznala je Dinu Merlina, kojem se dopao njen vokal i koji ju je pozvao da snime duet u pjesmi "Godinama". Pjesma im je donijela apsolutnu pobjedu na 4. HRF-u, gdje su osvojili sve tri nagrade (muzički urednici, slušatelji i Grand-Prix), pobjedu na Hitu ljeta 2000. u Makarskoj, kao i nagradu za hit godine na Porinu. Dvije godine nakon objavljivanja *Žene devedesetih*, objavljuje album *Ona zna*. Najavni singl je pjesma "Žena zna". Već su objavljeni hitovi na novom albumu: "Godinama", "Pjevam danju, pjevam noću" (obrada pjesme Zdravka Čolića) i "Žena zna". *Ona zna* je njen najuspješniji album, koji joj je donio 11 muzičkih nagrada na raznim festivalima, a prodat je u preko 60.000 primeraka. Tri singla "Nema veze zlato", "Lav u srcu" i "Navodno" (duet sa Harijem Varešanovićem) izdana su s albuma *Glamour*, s kojim je osvojio nagradu na Splitskom festivalu. Sa pjesmom "Nema veze zlato" nastupila je na 7. HRF-u i osvojila nagradu "Zlatno sunce Solarisa" koju dodjeljuje publika. Godine 2002. snimila je duet "Hrvatice vas vole" sa Claudiom Beni povodom Svjetskog prvenstva u Japanu. Godine 2004. osvojila je Grand Prix 8. Hrvatskog radijskog festivala. Ovom nagradom postaje izvođač s najviše nagrada u historiji Hrvatskog radijskog festivala. Iste godine nastupa na festivalu "Sunčane skale" sa pjesmom "Ljubav trebam svaki dan", duetom sa Goranom Karanom i osvaja drugo mjesto.

### Glamour i Vjerujem (2005–danas) 
Godine 2005. nastupila je na 9. HRF-u s pjesmom "Ljubav na prvi i posljednji pogled" koja se našla na njezinom prvom kompilacijskom albumu *Collection*. Uz 35 pjesama koje su obilježile njenu 15-godišnju karijeru našle su se još dvije nove pjesme "Never Know" i "Nedodirljiva", ujedno najavni singlovi za ovu kompilaciju.

Krajem 2006. izdala je svoj deveti studijski album *Vjerujem*. Istoimeni singl i videospot našli su se na prvom mjestu radio i tv stanica u Hrvatskoj. Videospot za pjesmu "Vjerujem", u režiji Darka Drinovca, emitiran je i na MTV Europe. Iste godine nastupa na Dori sa singlom "Kad se sklope kazaljke". Početkom 2007. izlazi još jedan uspješan singl "To je vrijedilo čekati", duet s Tonyjem Cetinskim. Singl "I bio je red" bio je u konkurenciji za finale 11. HRF-a. Iste godine s partnerom Stjepanom Božićem nastupa u emisiji Zvijezde pjevaju, gdje zauzimaju 7. mjesto. Godine 2008. nastupa na Dori s pjesmom "Mir", i na HRF-u s pjesmom "Treća Sreća".

Krajem 2010. godine kao I.Bee nakon diskografske pauze od četiri godine singlom "Vampir" vratila se na Hrvatsku muzičku scenu. Godine 2011. izdala je još dva singla "Zovi me Erika", s kojim je nastupila u Crnoj Gori na festivalu Sunčane skale i "Budi svoja". Početkom 2013. objavljuje novi singl "Zlatno pravilo", koji je najava njenog desetog studijskog albuma. Na CMC festivalu u Vodicama, u junu 2013, predstavlja se s pjesmom "Izgužvana svila", prvi put na tom festivalu. Godine 2014. izbacuje singl "Na Jadran" s Mineom i Ellom te zajedno nastupaju po diskotekama u Hrvatskoj. Sudjelovala je u takmičarskim emisijama *Tri, dva, jedan – kuhaj!* i *Survivor*.

### Privatni život 
Prvi brak Ivane Banfić bio je sa bivšim menadžerom Robertom Magićem, ali su se razveli 2005. Udala se za Krunu Ladišića 2008, sa kojim je dobila sina Jana.

## Diskografija 
### Studijski albumi 
* 1991 – *Vozi me polako*
* 1994 – *Istinite priče vol 1.*
* 1995 – *Mala škola ABC*
* 1996 – *Bogovi su pali na tjeme*
* 1998 – *Kalypso*
* 1999 – *Žena devedesetih*
* 2001 – *Ona zna*
* 2004 – *Glamour*
* 2006 – *Vjerujem*
* 2013 – *Zlatno pravilo*

### Singlovi 
* 2001 – Sad je kasno (Sunčane skale)
* 2003 – Navodno ft. Hari Mata Hari (Split)
* 2003 – Lav u srcu (Zadarfest)
* 2004 – Otisak prsta (HRF)
* 2004 – Ljubav trebam svaki dan ft. Goran Karan (Sunčane skale)
* 2006 –  Ljubav na prvi i posljednje pogled (HRF)
* 2006 – Kad se sklope kazaljke (DORA)
* 2006 – Ničija žena (HRF)
* 2007 – I bio je red (HRF)
* 2007 – Kao cvijet iz kamena (Sunčane skale)
* 2008 – Treća sreća (HRF)
* 2008 – Mir (DORA)
* 2011 – Vampir
* 2011 – Zovi me Erika (Sunčane skale)
* 2011 – Budi svoja
* 2012 – Jute san se zaljubila (Etnofest)
* 2013 – Zlatno pravilo
* 2013 – Izgužvana svila (CMC festival)
* 2014 – Na Jadran (ft. Minea & Ella)
* 2017 – 300&nbsp;km/h (ft. Mario Rucner Project)
* 2019 – Vrati Me U Disco (ft. Radiofonik & Tt)
* 2020 – Celebrity

### Kompilacije 
* 2005 – *Collection*

## Reference 
Kategorija:Hrvatske pjevačice
Kategorija:Biografije, Zagreb
Kategorija:Rođeni 1969.
Kategorija:Živi ljudi